b'\n_START_ARTICLE_\nLa Habitaci\xc3\xb3n Roja\n_START_SECTION_\nHist\xc3\xb2ria\n_START_PARAGRAPH_\nFormat en 1995 per Jorge Mart\xc3\xad i Jose Marco, als quals s\'uniria poc despr\xc3\xa9s Pau Roca a la guitarra i Juanjo Espinosa al baix. Aquest darrer abandon\xc3\xa0 el grup el 2001 siguent substitu\xc3\xaft per Marc Greenwood. Amb Jordi Sapena als teclats i la guitarra quedaria constitu\xc3\xafda la formaci\xc3\xb3 de manera definitiva._NEWLINE_Van comen\xc3\xa7ar a donar-se a con\xc3\xa8ixer en l\'escena musical valenciana en quedar guanyadors del concurs Circuit Rock el mateix 1995. En 1997 ix a la llum "Popanrol", un primer EP de 7 can\xc3\xa7ons, amb el qual inicien una gira per la geografia espanyola i el seu primer disc en 1998. "Largometraje" es publica a l\'any seg\xc3\xbcent._NEWLINE_En 2001 naix "Radio", la constataci\xc3\xb3 de la progressi\xc3\xb3 de la banda, tant a nivell medi\xc3\xa0tic (actuaci\xc3\xb3 davant m\xc3\xa9s de 20.000 persones en el Festival de Benic\xc3\xa0ssim) com a nivell sonor (\xc3\xa9s not\xc3\xb2ria l\'evoluci\xc3\xb3 al llarg d\'aquests primers discos, des del so 90\'s dels seus primers enregistraments, la banda va adquirint matisos extrets de les seues refer\xc3\xa8ncies musicals com The Go-Betweens, Teenage Fanclub o Magnetic Fields, la qual cosa enriqueix encara m\xc3\xa9s el so de la banda)._NEWLINE_Despr\xc3\xa9s de la publicaci\xc3\xb3 en 2004 de "Un mundo perdido", recopilatori de cares B i rareses, La Habitaci\xc3\xb3n Roja abandona la discogr\xc3\xa0fica Grabaciones en el Mar passant a les files del segell Mushroom Pillow, on trauen en el 2005 "Nuevos Tiempos", disc emblem\xc3\xa0tic de la seua carrera, un conjunt exquisit de temes en els quals el grup demostra la seua total maduresa musical amb un so molt contundent i amb himnes com "Van a por nosotros", "Nunca ganaremos el Mundial" o "El eje del mal"._NEWLINE_"Cuando ya no quede nada" (2007) repeteix el mateix esquema que l\'anterior, enregistrat a Chicago (EUA) de la m\xc3\xa0 de Steve Albini, predomini de la guitarra, lletres compromeses i un gran comuni\xc3\xb3 amb el seu p\xc3\xbablic en els seus directes. D\'aquest disc s\'extrauen dos EP\'s a posteriori, "Posidonia" i "Esta no ser\xc3\xa1 otra canci\xc3\xb3n de amor", que aprofundeixen encara m\xc3\xa9s en els sons cl\xc3\xa0ssics de la banda.'